HTECH แจ่ม! กำไร Q2 โต 63.85% หลังอุตฯฮาร์ดดิสก์ไดร์ฟฟื้นตัว พ่วงปันผล 0.11 บ./หุ้น
HTECH แจ่ม! กำไร Q2/60 โต 63.85% มาที่ 42.29 ลบ. จากปีก่อนมีกำไร 25.81 ลบ. หลังอุตสาหกรรมฮาร์ดดิสก์ไดร์ฟฟื้นตัว ขณะที่งวด 6 เดือนแรกมีกำไร 80.46 ลบ. เพิ่มขึ้น 71.62% จากปีก่อนมีกำไร 46.88 ลบ. พร้อมปันผล 0.11 บ./หุ้น XD 29 ส.ค.นี้ กำหนดจ่าย 11 ก.ย.60
15 ส.ค. 2560

บริษัท แฮลเซี่ยน เทคโนโลยี่ จำกัด (มหาชน) หรือ HTECH รายงานผลการดำเนินงานไตรมาส 2/60 สิ้นสุดวันที่ 30 มิ.ย.60 (รวมบริษัทย่อย) ดังนี้

โดยไตรมาสที่ 2/2560 บริษัทฯและบริษัทย่อยมีรายได้รวม 497.71 ล้านบาท เพิ่มขึ้น 125.91 ล้านบาท คิดเป็นร้อยละ 33.87 จากงวดเดียวกันในปี 2559 โดยรายได้ที่เพิ่มขึ้นเป็นผลจากการฟื้นตัวของอุตสาหกรรมฮาร์ดดิสก์ไดร์ฟ ทำให้บริษัทฯ และบริษัทย่อยในประเทศฟิลิปปินส์มีรายได้เพิ่มขึ้นอย่างมีสาระสำคัญ ตามคำสั่งซื้อของลูกค้ากลุ่มหลักที่เพิ่มมากขึ้นตั้งแต่ช่วงปลายปี 2559
รวมถึงในไตรมาสที่ 4/2559 มีการจัดตั้งบริษัทย่อยเพิ่มขึ้นอีกแห่ง คือ บริษัท แฮลเซี่ยน ทูลส์ แอนด์ เอ็นจิเนียริ่ง จำกัด ซึ่งเป็นตัวแทนจำหน่ายสินค้าในพื้นที่จังหวัดในภาคตะวันออก ซึ่งมีทั้งลูกค้าบางส่วนที่โอนถ่ายไปจากฐานลูกค้าเดิมของบริษัท และลูกค้าใหม่เพิ่มขึ้น ทำให้มีรายได้มาสนับสนุนกลุ่มบริษัทเติบโตขึ้นดังกล่าว
ทั้งนี้ในส่วนของบริษัทใหญ่มีการติดตั้งเครื่องจักรใหม่ตลอดทั้งปี 2559 ทำให้มีกำลังการผลิตเพิ่มมากขึ้นตามลำดับ ทั้งในส่วนผลิตภัณฑ์เดิม และผลิตภัณฑ์ใหม่ที่เป็น High-end ซึ่งเริ่มผลิตในช่วงปลายปี 2559 จึงสามารถส่งมอบสินค้าให้กับลูกค้าได้เพิ่มขึ้นอย่างต่อเนื่อง ส่งผลให้งบการเงินเฉพาะกิจการในไตรมาสที่ 2/2560 มีรายได้จากการขาย 229.21 ล้านบาท เพิ่มขึ้น 68.51 ล้านบาท คิดเป็นร้อยละ 42.63 จากงวดเดียวกันในปี 2559
พร้อมกันนี้บริษัทประกาศจ่ายปันผลจาก งวดดำเนินงานวันที่ 1 ม.ค. 2560 ถึงวันที่ 30 มิ.ย.2560 เป็นเงินสดจำนวน 0.11 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 29 ส.ค.2560 และกำหนดจ่ายเงินปันผลในวันที่ 11 ก.ย.2560